สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 19 ม.ค. 61
19 ม.ค. 2561

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (18 ม.ค.) เนื่องจากความวิตกกังวลว่าสภาคองเกรสสหรัฐอาจไม่สามารถผ่านร่างกฎหมายงบประมาณชั่วคราวได้ทันเส้นตายในวันนี้ ซึ่งจะส่งผลให้มีการปิดหน่วยงานของรัฐบาล หรือ ชัตดาวน์ นอกจากนี้ ตลาดยังได้รับแรงกดดันจากการร่วงลงของหุ้นกลุ่มอุตสาหกรรม ซึ่งรวมถึงหุ้นโบอิ้ง และหุ้นเจเนอรัล อิเล็กทริก (จีอี)
ดัชนีเฉลี่ยอุตสาหกรรมดาวโจนส์ปิดที่ 26,017.81 จุด ลดลง 97.84 จุด หรือ -0.37% ดัชนี S&amp;P500 ปิดที่ 2,798.03 จุด ลดลง 4.53 จุด หรือ -0.16% และดัชนี Nasdaq ปิดที่ 7,296.05 จุด ลดลง 2.23 จุด หรือ -0.03%
 
ตลาดหุ้นยุโรปปิดบวกเมื่อคืนนี้ (18 ม.ค.) โดยได้แรงหนุนจากตัวเลขผลิตภัณฑ์มวลรวมภายในประเทศ (GDP) ของจีนที่ขยายตัวเกินเป้าในปี 2560 ขณะที่หุ้นกลุ่มเซมิคอนดัคเตอร์พุ่งขึ้นขานรับรายงานคาดการณ์ที่ว่า ยอดการจัดส่งเซมิคอนดัคเตอร์ในสหรัฐจะเพิ่มขึ้นอย่างแข็งแกร่ง
ดัชนี Stoxx Europe 600 ปรับตัวขึ้น 0.2% ปิดที่ 398.74 จุด
ดัชนี DAX ตลาดหุ้นเยอรมันปิดที่ 13,281.43 จุด เพิ่มขึ้น 97.47 จุด, +0.74% ดัชนี CAC-40 ตลาดหุ้นฝรั่งเศสปิดที่ 5,494.83 จุด เพิ่มขึ้น 0.84 จุด, +0.02% ดัชนี FTSE 100 ตลาดหุ้นลอนดอนปิดที่ 7,700.96 จุด ลดลง 24.47 จุด, -0.32%
 
ตลาดหุ้นลอนดอนปิดลบติดต่อกันเป็นวันที่ 4 เมื่อคืนนี้ (18 ม.ค.) เนื่องจากการแข็งค่าของเงินปอนด์ส่งผลให้นักลงทุนวิตกกังวลเกี่ยวกับผลประกอบการของบริษัทข้ามชาติ นอกจากนี้ ตลาดยังได้รับแรงกดดันจากผลประกอบการที่อ่อนแอของบริษัทจดทะเบียนบางแห่ง ซึ่งรวมถึงเอบี ฟู้ดส์
ทั้งนี้ ดัชนี FTSE 100 ตลาดหุ้นลอนดอนปิดที่ 7,700.96 จุด ลดลง 24.47 จุด หรือ -0.32%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (18 ม.ค.) หลังจากสำนักงานสารสนเทศด้านพลังงานสหรัฐ (EIA) ระบุว่า การผลิตน้ำมันดิบในสหรัฐปรับตัวขึ้นใกล้เคียงกับแตะระดับสูงสุดเป็นประวัติการณ์ในสัปดาห์ที่แล้ว อย่างไรก็ตาม สัญญาน้ำมันดิบขยับลงเพียงเล็กน้อย เนื่องจากตลาดได้ปัจจัยหนุนจากสต็อกน้ำมันดิบของสหรัฐที่ลดลงติดต่อกันเป็นสัปดาห์ที่ 9
สัญญาน้ำมันดิบ WTI ส่งมอบเดือนก.พ. ลดลง 2 เซนต์ ปิดที่ 63.95 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. ลดลง 7 เซนต์ หรือ 0.1% ปิดที่ 69.31 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงเมื่อคืนนี้ (18 ม.ค.) เนื่องจากนักลงทุนเทขายทำกำไร หลังจากสัญญาทองคำพุ่งขึ้นติดต่อกัน 5 วันทำการก่อนหน้านี้ นอกจากนี้ การปรับตัวขึ้นของอัตราผลตอบแทนพันธบัตรสหรัฐ นับเป็นอีกปัจจัยที่ฉุดสัญญาทองคำร่วงลง
สัญญาทองคำตลาด COMEX (Commodity Exchange) ส่งมอบเดือนก.พ. ร่วงลง 12 ดอลลาร์ หรือ 0.90% ปิดที่ 1327.20 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 21.2 เซนต์ หรือ 1.23% ปิดที่ 16.954 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 3.7 ดอลลาร์ หรือ 0.37% ปิดที่ 1,007.20 ดอลลาร์/ออนซ์
สัญญาพัลลาเดียมส่งมอบเดือนมี.ค. ร่วงลง 16.40 ดอลลาร์ หรือ 1.5% ปิดที่ 1,093.30 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (18 ม.ค.) เนื่องจากความวิตกกังวลว่าสภาคองเกรสสหรัฐอาจไม่สามารถผ่านร่างกฎหมายงบประมาณชั่วคราวได้ทันเส้นตายในวันนี้ ซึ่งจะส่งผลให้มีการปิดหน่วยงานของรัฐบาล หรือ ชัตดาวน์ นอกจากนี้ ดอลลาร์ยังได้รับแรงกดดันจากข้อมูลเศรษฐกิจที่อ่อนแอของสหรัฐ
ดอลลาร์อ่อนค่าลงเมื่อเทียบกับเงินเยนที่ระดับ 110.99 เยน จากระดับ 111.12 เยน และอ่อนค่าลงเมื่อเทียบกับฟรังก์สวิสที่ระดับ 0.9585 ฟรังก์ จากระดับ 0.9625 ฟรังก์
ยูโรแข็งค่าขึ้นแตะระดับ 1.2243 ดอลลาร์ จากระดับ 1.2224 ดอลลาร์ ขณะที่เงินปอนด์แข็งค่าขึ้นแตะระดับ 1.3893 ดอลลาร์ จากระดับ 1.3872 ดอลลาร์ ส่วนดอลลาร์ออสเตรเลียอ่อนค่าลงแตะระดับ 0.7999 ดอลลาร์สหรัฐ จากระดับ 0.8003 ดอลลาร์สหรัฐ